**«Сагълыкънен къал, башлангъыч мектеп» тедбири.**

**Оджа: Шерфединова Г. Р.**

**Донатылгъан зал**

**Музыка янъгъырай, оджанынъ сёзю :**

**Оджа:** Хош кельдинъиз ана-бабалар, оджалар, мусафирлер. Бугунь бизде байрам «Сагълыкънен къал, башлангъыч мектеп». Дёрт йыл девамында биз аиле къурдыкъ. Аилемизде эм къуванчлы куньлер, эм де кедерли куньлер олды. Амма аилемизде эр вакъыт муабетлик ве достлукъ бар эди ве бутюн къыйынлыкъларны биз берабер кечтик.

-Я бугуньки кунни къараманлары къайда?

-Сыджакъ сёзлерни кимге айтаджамыз?

-Къаны оларны къаршылап алайыкъ!

**Музыка янъгъырай, мезунлар залгъа кире.**

**Йыр «Бугунъ байрам»**

**Оджа:** Дёрт йыл эвельси сизинъ мектеп омюринъиз башланды. Къаны хатырлайыкъ, неден о башланды?

**Шиир «Мектеп»**

Бир къач къатлы шу дюльбер бина-мектеп,

Чевресине тёшельген ешиль килим,

Бугунь мында кельдинъ сен озюнъ истеп,

Алайым, деп чокъ бильги, фен ве илим.

Бу бинада ачыла бала козю,

Бу бинада алына къолгъа къалем.

Бу бинада янъгъырай шаир сёзю,

Бу бинада билине ер, кок, алем.

Яш чагъында бу ерге келип кирген

Тап ольгендже истемей ташлап кетмек,

Бахт, сеадет голюнде ялдап юрген,

Ич мумкюнми бу юртны, дей, севмемек?

Дюльбер бина кунешдай шавле сача.

Джаилликни темельден гъайып эте.

Меракъ бильгили тез-тез ете…

**Презентация**

-Кене кельди майыснынъ сонъу

 Пек бекледик эпимиз оны.

 Бизде энди мезун олдыкъ

 Бир адым огге аттыкъ.

**Йыр «Мектеп меним кунешим»**

**Оджа:** Бугунь байрамымызда мусафир бар – бу бизим оджалар. Бизим тебриклеримиз оларгъа, къабул этинъиз.

-Бугунъ «сагъ ол» айтаджакъмыз

 Эпинъизге, оджалар.

 Эпинъизни анъаджакъмыз,

 Юректен чыкъа сёзлер.

-Мудиримиз ве муавинимиз,

Биз сизлерни урьмет этемиз.

Биз ичюн чокъ раатсыз оласынъыз,

Онынъ ичюн чокъ-чокъ сагъ олунъыз.

**Берабер:** Сизге «сагъ ол» айтамыз.

**(Чечек бериле) Сёз мудирге.**

**Оюн «Джентельменлер»**

**Оджа:** Мектепте чешит мерасим, байрамларны кечирген ве оларгъа азырлыкъ корьсеткен тешкилятчы оджа Муневер Якубовна.

-Конкурслар ве мерасимлер,

Линейкалар, байрамлар.

Месулиетли тешкилятчи оджа, боларны бакъар.

**Берабер:** Сизге «сагъ ол» айтамыз.

**(Чечек бериле)**

**Йыр «Къалайлы къазан ичинде»**

**Оджа:** Музыка оджасы Эльвира Решатовна.

-Бизим Эльвира оджамыз

Пек муляйим, истидатлы.

О, бизлернен чокъ чалышты

Шенъли йырлар огретти.

**Берабер:** Сизге «сагъ ол» айтамыз.

**(Чечек бериле)**

**Оюн «Эй, огълан»**

**Оджа:** Инглиз тили оджасы Айше…

-I wish you happiness in life

My dear English teacher

To be as sharp as iron knife

With those, who show the features.

Of being mean and impolite

And thank you for your learning

And let. Life be good and bright

Like green and sunny morning!

**Берабер:** Сизге «сагъ ол» айтамыз.

**(Чечек бериле)**

**Саналаштырылгъан масал «Титис папий»**

**Оджа:** Сыныфтан тыш дерслер кечирген оджаларгъа.

- «Фырланта» тёгерегине

 Эки йыл девамында бардыкъ.

 Алтын йипнен нагъышлап

 Кисетлернен таныштыкъ.

- «Чебер эллер» тёгерегинде

 Дюльберликнен огъраштыкъ.

 Гуллер, тереклер япып

 Дюньяны зенгин эттик.

- «Шенъ оюнлар» тёгерекке

 Ойнап, кулюп къатнадыкъ.

 Энди сизге оюнларны

 Такъдим этмек истедик.

 **Берабер:** Сизге «сагъ ол» айтамыз.

**(Чечек бериле)**

**Оюн «Къокълалар»**

-Уфачыкъ бала эдик

Биз мектепке келъгенде,

Арадан дёрт йыл кечти,

Бакъынъ, буюдыкъ энди.

-2012 сенеси 1 сентябрь куню, дёрт йыл эвельси, бизлер ильк сефер мектеп босагъасындан кечип, миллий мектебимизнинъ биринджи сыныф талебелери олдыкъ. Биринджи оджамыз, Гульнара Ризаевна, бизлерни озь къанаты тюбюне алып, окъутты, беследи.

-Урьметли Гульнара Ризаевна, бу сёзлер сизге:

-Энъ биринджи оджамыз,

 Сизни джандан севемиз.

 Юректен бугунъ сизге

 «Сагъ олунъыз» айтамыз.

-Азиз оджам, нелер япып,

Хатринъизни тапайыкъ.

Насыл сёзлер сизге айтып,

Гонълюнъизни алайыкъ.

- «Сагъ ол», - деймиз, пек севемиз,

 Омюрлик унутмамыз.

 Огюнъизде тиз чекемиз,

 Энъ биринджи оджамыз.

- Омюр бою къаладжакъсыз

 Энъ биринджи оджамыз,

 Унутманъыз, оджам, бизни,

 Биз сизни унутмамыз!

**Берабер:** Сагъ олунъыз сиз, оджам,

 Бар олунъыз сиз, оджам,

 Сизге олганъ севимни

 Юрегимде сакълайджам!

- Гульнара оджамыз олды анамыз,

Севдик онъы джандан биз

Онъа ойнап, йырлаймыз

Чокъ тешеккюрлер айтамыз.

**(Чечек бериле)**

**Йыр «Оджам»**

**Оджа:** Энди мен сизлерни 5 сыныфта оладжакъ сыныф рехберинъизнен таныштырмагъа истейим. Бу Радифе Ваитовна.

- Радифе оджа, мен бу балаларны сизге ишанып берем. Сиз оларны буюк севгинен къаршылап алынъыз ве оларнен гъурурланнъыз.

- Оладжакъ сыныф рехберимизни

 Джандан хайырлаймыз,

 Яхшы, гузель тилеклеримизнен

 Оны алгъышлаймыз.

 Бу тылсымлы тез язгъан къалемни

 Сизге багъышлаймыз,

 Яхшы сёзлер язмагъа бизлер ичюн

 Сизге ялварамыз.

**(Чечек бериле)**

**Оюн «Фериде»**

**Оджа:**  Эпимизнинъ джандан севген ана-бабаларымыз

 Къаршынъызда сыра-сыра тура балаларынъыз

 Арзу эткен куньлеринъиз Ватангъа тездже кельсин

 Сизинъ япкъан ярдымынъыз Алладан сизге къайтсын

 Манъа таянч олып кельген къыйметли адамларым

 Эвлятларнъыз бильгинен сизлерни къувандырсынъ.

**Оджа:** Сизге «сагъ олунъыз» айтам. Бу тешеккюр намелерни къабул этинъиз. (вручение по фамилиям)

**Оджа:**

- Ана-бабам сагъ олунъыз!

 Биз сизлерни севемиз!

 Окъумагъа ярдым бердинъиз.

 Инсанлыкъкъа огреттинъиз.

**(Балалар ана-бабаларны вальскъа теклиф этелер)**

**Оджа:** Якъында алты яшыны толдургъан балачыкъларны къаршылап алдым. Бугунь исе олар осип, буюк мектебимизнинъ биринджи басамагъыны битирдилер.

**-** Бугунь сизни озгъарам мен

 Огъурлы ёллар олсун.

 Йыллар кечсинъ, йыллар кельсинъ

 Бильгинъиз даим артсынъ!

 Сизни джандан алгъышлайым,

 Юректен чыкъа сёзлер,

 Ачыкъ ёллар арзулайым.

 Бахтлы олунъыз сизлер.

**Оюн «Азизе»**

**Оджа:** Мен сизлерге уфачыкъ бахшышлар азырладым.

**(блокнот, бохчачыкъ, венетка)**

**Оюн «Вальс»**

**Оджа:** Урьметли, сайгъылы мусафирлер, талебелер! Сагъ олунъ бизим байрамгъа кельгенинъиз, иштиракъ эткенинъиз ичюн. Эр вакъыт сагъ- селяметюринъ, узакъ омюр сизге. Бизим байрамымыз сонъуна етти. Сагълыкънен барынъыз. Эйликлерде корюшейик.